Kendt kunstner gør klar udstilling med kontraster, når franske og russiske kronjuveler bliver genskabt på Voergaard Slot. For rigdom og magt har altid hængt uløseligt sammen – nu bliver det iscenesat på det nordjyske slot i den nye udstilling

Jim Lyngvild og hele holdet bag udstillingen ’Les Diamants de la Couronne’ har lige nu travlt på Voergaard Slot. Om få dage åbnes dørene nemlig til endnu en Jim Lyngvild udstilling i slottets renoverede ridehal. Denne gang er det en særudstilling med fokus på russiske og franske kronjuveler og kjoler. 24 guldsmede har brugt de sidste to år på at genskabe de tabte franske og russiske kronjuveler, der blev solgt og spredt for alle vinde i slutningen af 1800-tallet, ned til mindste detalje ud fra gamle sort/hvid fotografier og malerier. Jim Lyngvild har udover smykkerne bl.a. syet fantastiske kjoler. I hver sin setting har ”dronningerne poseret” for Lyngvilds kamera, og de store billeder er endeligt vævet som gobeliner. I udstillingen kan man møde både ”dronningerne”, smykkerne og kjolerne, og samtidig blive klogere på smykkernes makabre skæbne. Idémanden og kunstneren bag det hele, nemlig Jim Lyngvild glæder sig, for ham er det lidt af en barnedrøm, der nu går i opfyldelse. Diamanter er bare noget helt særligt. - Der findes ikke noget, der er smukkere end diamanter, fordi diamanter vækker noget i mennesker, de funkler på en måde, der kommer lige ind i hjertet, og de har - siden jeg var en lille dreng -  vakt min interesse, siger Jim Lyngvild. Det var egentlig de russiske kronjuveler, der i første omgang optog Jim Lyngvild, men da han fik mulighed for at udstille på Voergaard Slot, kom de franske forbindelser til. For det nordjyske slot er spækket med fransk kunst takket være den tidligere ejer Oberbech Clausen, der efter sigende flyttede ind med 14 togvogne med fransk kunst tilbage i 1950erne. Franske forbindelser på Voergaard - Intet kunne være mere åbenlyst end at lave udstillingen om de franske og russiske kronjuveler netop på Voergaard. Historien om franske smykker og diamanter hænger uløseligt sammen med Oberbech Clausens smukke slot, siger Jim Lyngvild. -  Fra jeg første gang hemmeligt fik lov at se den franske grevinde Henriettes fabelagtige diamanter – med blandt andet en diamant på hele 27 karat, har jeg haft lyst til at vise smykker på stedet – og da nu ikke originalerne lader sig udstille, var det næstbedste, at genskabe de smykker, som vi ved grevinden, der dog aldrig satte sine ben på stedet, men hvis enorme kunstsamling pryder hver en krog, kendte til. - Det at få lov at lave noget, hvor det hele glimter, det, tror jeg, er enhver kreativ sjæls store drøm, tilføjer Jim Lyngvild. Særudstilling forår og sommer Særudstillingen "Les Diamants de la Couronne – de genskabte franske og russiske kronjuveler” på Voergaard Slot bliver til i samarbejde med Jim Lyngvild, Voergaard Slot,Trine Jepsen A/S og Museum Sydøstdanmark. Den officielle åbning byder på fornemt besøg, når den franske ambassadør i Danmark Christophe Parisot officielt åbner udstillingen i slottets smukke Ridehal 1. april kl. 12.00 Og udstillingen kan ses frem til og med 27. august.